秦中吟十首 立碑
作者：白居易
朝代：唐

paragraphs: 勳德既下衰，文章亦陵夷。
但見山中石，立作路旁碑。
銘勳悉太公，敘德皆仲尼。
復以多爲貴，千言直萬貲。
爲文彼何人，想見下筆時。
但欲愚者悅，不思賢者嗤。
豈獨賢者嗤，仍傳後代疑。
古石蒼苔字，安知是媿詞。
我聞望江縣，麴令撫惸嫠。
在官有仁政，名不聞京師。
身歿欲歸葬，百姓遮路岐。
攀轅不得歸，留葬此江湄。
至今道其名，男女涕皆垂。
無人立碑碣，唯有邑人知。